১১ বছরেই টানা পাঁচ দিন দুর্গাপুজোর মূল পুরোহিত, ইন্ডিয়া বুক অব রেকর্ডসে নাম তুলে নজির গড়ল নিউ ব্যারাকপুরের শুভদীপ

ওয়েব ডেস্ক: মাত্র ১১ বছর বয়সে দুর্গাপুজোর মতো বৃহৎ ধর্মীয় অনুষ্ঠানে টানা পাঁচ দিন স্বাধীনভাবে সমস্ত আচার-অনুষ্ঠান সম্পন্ন করে নজির গড়েছে উত্তর ২৪ পরগনার (North 24 Pargana) নিউ ব্যারাকপুরের (New Barrackpore) বাসিন্দা শুভদীপ ভট্টাচার্য। এই অসাধারণ কৃতিত্বের স্বীকৃতি হিসেবে তার নাম স্থান পেয়েছে ইন্ডিয়া বুক অব রেকর্ডস-এ (India Books of Records)।

শুভদীপের দাবি, দুর্গাপুজোর পাঁচ দিনই সে প্রধান পুরোহিত হিসেবে সম্পূর্ণ পুজোর দায়িত্ব পালন করে। মন্ত্রোচ্চারণ থেকে শুরু করে বিধি মেনে সমস্ত আচার-অনুষ্ঠান নিজেই সম্পন্ন করে সে। অল্প বয়সে এমন নিষ্ঠা, একাগ্রতা এবং শাস্ত্রজ্ঞানের স্বীকৃতিস্বরূপ তাকে জাতীয় স্তরে সম্মান জানায় ইন্ডিয়া বুক অব রেকর্ডস কর্তৃপক্ষ।

নিম্নচাপের জোড়া প্রভাবে রাজ্যজুড়ে দুর্যোগ, কলকাতা-সহ দক্ষিণবঙ্গে ভারী বৃষ্টি, উত্তরবঙ্গে কমলা সতর্কতা – KolkataTV

ধর্মীয় ও সাংস্কৃতিক ঐতিহ্যকে নতুন প্রজন্মের মধ্যে বাঁচিয়ে রাখার ক্ষেত্রে শুভদীপের এই সাফল্য অনেকের কাছেই অনুপ্রেরণার। এমন সময়ে, যখন আধুনিক প্রযুক্তির টানে অনেক শিশু ঐতিহ্যবাহী শিক্ষার থেকে দূরে সরে যাচ্ছে, সেখানে শুভদীপের এই অর্জন এক অন্য বার্তা বহন করছে।

নিউ ব্যারাকপুরের এই কিশোর জানিয়েছে, ভবিষ্যতেও পুরোহিত হিসেবে ধর্মীয় আচার-অনুষ্ঠান শেখা এবং পালন করে ভারতীয় সংস্কৃতির ধারাকে এগিয়ে নিয়ে যেতে চায় সে। ইতিমধ্যেই তার এই কৃতিত্ব স্থানীয় মহলেও প্রশংসিত হয়েছে।

ইন্ডিয়া বুক অব রেকর্ডসের পক্ষ থেকে শুভদীপকে পাঠানো প্রশংসাপত্র ও শংসাপত্রে তার এই বিশেষ অর্জনের স্বীকৃতি দেওয়া হয়েছে। পরিবারও এই সাফল্যে অত্যন্ত গর্বিত। শুভদীপের এই নজির আগামী প্রজন্মকে নিজেদের সংস্কৃতি ও ঐতিহ্যের প্রতি আরও আগ্রহী করে তুলবে বলেই মনে করছেন অনেকেই।